داها سوْنرا حادیثه‌لر روسیه نین قدیم شهری و کچمیش باشکندی موسکودا داوام ائدیر. پترزبورقون یۆکسک زادگان مۆحیطین‌دن فرق‌لی اوْلاراق، بۇ شهر روس میلّی اؤزللیکلرینی داها چوْخ قورویا بیلمیش‌دیر. شهرده یاشایان روستوو زادگان عائله‌سی تصویر ائدیلیر. کنیاز ایلیا آندریویچ روستووون دؤرد اؤولادی وار. اوْنلاردان بیری اوْلان اوْن اۆچ یاش‌لی ناتاشا (ناتالیا ایلیگیچنا) روس اوْردوسون‌دا ظابط کیمی خیدمت ائتمک آرزوسون‌دا اوْلان بوریس دروبتسکویون اوْنو سودیینه اینانیر. اوْن ایکی یاش‌لی نیکولای ایلیچ ایسه یتیم اوْلان و روستوولار عائله‌سی طرفیندن اؤولادلیغا گؤتورولموش عمی‌سی قیزی سونیانی (سوفییا آلکساندروونا) سویر. عائله‌نین بؤیوک اؤولادی ورا ایلیگیچنا بیر قدر سویوق کاراکترلی اوْلسا دا، اۇغورلو نیگاه باغلایاراق روس-آلمان زابیری آدولف کارلوویچ برقه اره گتمیش‌دیر. عائله‌نین ان کیچیک نماینده‌سی اوْلان پتیا (پیوتر ایلیچ) ایسه بؤیوک قارداشی کیمی، یاشی تمام اوْلدوغون‌دا اوْردودا خیدمت ائتمک آرزوسون‌دادیر. عائله‌نین باشچیلاری اوْلان کنیاز ایلیا روستوو و کنیاگینیا ناتالیا روستووا خوشبخت، لاکین همیشه عائله‌نین مادی دورومو حاقیندا ناراحات‌لیق کچیرن بیر جوتلوک‌دور.